12 Lefoko la puo ya ntlhantlha e Baebele e kwadilweng ka yone le le ranotsweng go twe “motsereganyi” ke lefoko le le dirisiwang mo dikgannyeng tsa molao. Le tlhalosa Jesu e le Motsereganyi yo o kafa molaong (kgotsa ka mafoko a mangwe, e le mmueledi) wa kgolagano e ntšha e e neng ya dira gore go nne le setšhaba se sesha, “Iseraele wa Modimo.” (Bagal. 6:16) Setšhaba seno se bopilwe ka Bakeresete ba ba tloditsweng ka moya, ba e leng “boperesiti jwa segosi” jwa kwa legodimong. (1 Pet. 2:9; Ekes. 19:6) Kgolagano ya Molao, e Moshe e neng e le motsereganyi wa yone, ga e a ka ya bopa setšhaba se se ntseng jalo. Mo godimo ga moo, baengele le batho ba farologana thata ka popego le ka seabe se ba nang le sone mo maikaelelong a ga Jehofa. * Modimo o ile a bopa batho go nna “kwa tlase go le gonnye mo baengeleng,” ka jalo go a tshwanela gore dibopiwa tseo tsa semoya di tsewe e le dibopiwa tse di fetang batho, tse di nang le botlhale le maatla a a fetang a batho. (Bahebera 2:7) “Lefelo la [baengele] le le tshwanetseng la bonno,” ke legodimo. (Jude 6) Fa e le batho bone, boikaelelo jwa Modimo jwa kwa tshimologong e ne e le gore ba tshelele ruri mo lefatsheng. (Genesise 1:28; 2:17; Pesalema 37:29) Fa batho ba ntlha ba babedi ba ka bo ba ile ba ikobela Modimo, ba ka bo ba sa ka ba swa. Ka jalo, go tswa fela kwa tshimologong, batho le baengele ba ne ba na le seabe se se sa tshwaneng mo boikaelelong jwa Modimo.